বাঙালির সর্বকালের সবচেয়ে গৌরবোজ্জ্বল ঘটনা হলো ১৯৭১ সালের মুক্তিযুদ্ধ। স্বাধীন সার্বভৌম বাংলাদেশ রাষ্ট্র এই মুক্তিযুদ্ধের ফসল। বাংলাদেশের স্বাধীনতা এসেছে এক সাগর রক্তের বিনিময়ে। ‘তোমাকে পাওয়ার জন্যে, হে স্বাধীনতা/ তোমাকে পাওয়ার জন্যে/ আর কতবার ভাসতে হবে রক্তগঙ্গায়/ আর কতবার দেখতে হবে খাণ্ডবদাহন/ তুমি আসবে ব’লে, হে স্বাধীনতা/ সাকিনা বিবির কপাল ভাঙলো/ সিঁথির সিঁদুর মুছে গেল হরিদাসীর/ তুমি আসবে ব’লে, হে স্বাধীনতা/ শহরের বুকে জলপাই রঙের ট্যাঙ্ক এলো/ দানবের মতো চিৎকার করতে করতে/ তুমি আসবে ব’লে হে স্বাধীনতা/ ছাত্রাবাস, বস্তি উজাড় হলো। রিকয়েলস রাইফেল/ আর মেশিনগান খই ফোটালো যত্রতত্র/ তুমি আসবে ব’লে ছাই হলো গ্রামের পর গ্রাম/ তুমি আসবে ব’লে বিধ্বস্ত পাড়ায় প্রভুর বাস্তুভিটার/ ভগ্নস্তূপে দাঁড়িয়ে একটানা আর্তনাদ করলো একটা কুকুর/ তুমি আসবে ব’লে, হে স্বাধীনতা/ অবুঝ শিশু হামাগুড়ি দিলো পিতা-মাতার লাশের ওপর।’ স্বাধীনতা এলো অনেক ত্যাগ ও মা- বোনের ইজ্জতের বিনিময়ে।